**Ένα ουράνιο τόξο στην αυλή μου**

 Μακριά, πολύ μακριά, μα και κοντά, πολύ κοντά, βρίσκεται η αυλή ενός Δημοτικού Σχολείου. Πολύ μακριά γιατί για να φτάσεις εκεί πρέπει να διακτυνιστείς έπειτα από αστραπιαίο χτύπημα ουράνιου τόξου στο κεφάλι. Κοντά, γιατί κάθε χώρα είναι σαν κι αυτή εδώ. Ίσως και σαν τη δική σου, σαν τη δική μου.

 Μια νέα σχολική χρονιά αρχίζει στη Θεσσαλονίκη και για τα παιδιά της πρώτης δημοτικού, χτύπησε το πρώτο κουδούνι για διάλειμμα. Τα παιδιά έτρεξαν με αγωνία στην αυλή όπου και συναντήθηκαν για πρώτη φορά. Όμως η γαλήνια αυτή στιγμή άλλαξε όταν ξαφνικά εμφανίστηκε ένα αλλόκοτο ουράνιο τόξο στην αυλή του σχολείου. Ήταν ένα ουράνιο τόξο χωρίς χρώματα… Η μοναδική λωρίδα που είχε χρώμα, ήταν η πράσινη λωρίδα. Δεν πρόλαβαν να συνειδητοποιήσουν τι είναι αυτό που αντικρίζουν και το ουράνιο τόξο τους χτύπησε κατακέφαλα.

 Αστραπιαία όλοι διασκορπίστηκαν σε έξι διαφορετικές χώρες, όσες και οι λωρίδες του ουράνιου τόξου. Ο Τζότζο με τον Πέπε και τον Τζέισον βρέθηκαν σε μια αυλή στη χώρα της λύπης. Εκεί είδαν τα παιδιά της ηλικίας τους να πεθαίνουν από την πείνα, από την έλλειψη πόσιμου νερού και από απλές ιώσεις, μιας και δεν έχουν στη χώρα τους γιατρούς, νοσοκομεία και φάρμακα. Τα τρία αγόρια πόνεσαν πολύ με αυτές τις εικόνες. Μέχρι σήμερα το πρωί, στη δική τους χώρα ζούσαν αμέριμνοι. Αυτή η κατάσταση έπρεπε να αλλάξει. Και γρήγορα μάλιστα!

 Το ταξίδι σε διάφορες χώρες του κόσμου δεν σταματάει εδώ. Η Μαριαλέννα, η Αλίκη και η Ακυλίνα μεταφέρθηκαν σε μια αυλή στη χώρα της βαρεμάρας. Εκεί αντίκρυσαν ανθρώπους με σκυμμένο το κεφάλι, με σκισμένα και ατημέλητα ρούχα αλλά και σπίτια εγκαταλελειμμένα. Σε αυτή τη χώρα ακόμα και τα παιδιά βαριόντουσαν να παίξουν. Μικροί και μεγάλοι απλώς κοίταζαν ο ένας τον άλλον χωρίς να λένε τίποτα. Κάποιοι μάλιστα πέθαιναν από τη βαρεμάρα τους. Μέχρι και τα ζώα έπλητταν. Τα σκυλάκια δεν κουνούσαν την ουρά τους και τα γατάκια δεν νιαούριζαν. Ακόμα και ο ουρανός βαριότανε τόσο πολύ που δεν είχε αλλάξει το χρώμα του ποτέ. Γι’ αυτό στη χώρα της βαρεμάρας ο ουρανός ήταν πάντα μουντός. Αυτή η κατάσταση έπρεπε να αλλάξει. Και γρήγορα μάλιστα!

 Δύσκολη τύχη είχαν η Ρόζμαρι, η Άννα - Μαρία και η Λήδα που βρέθηκαν στη χώρα του αποχωρισμού. Εκεί όλα τα ζευγάρια χώριζαν, τα παιδιά αποχωρίζονταν καθημερινά τους γονείς τους και μέσα στα κλάματα αναρωτιόντουσαν που έφταιξαν και τους έχαναν τόσο ξαφνικά. Οι φίλοι όταν μάλωναν δεν ξανά συναντιόντουσαν ποτέ και καμία νέα γνωριμία δεν κρατούσε περισσότερο από μία ημέρα. Στη χώρα του αποχωρισμού όλοι αισθανόντουσαν μελαγχολία. Τα τρία κορίτσια δεν ήθελαν να αποχωριστούν η μία την άλλη. Αυτή η κατάσταση έπρεπε να αλλάξει. Και γρήγορα μάλιστα!

 Παράλληλα, η Ευτυχία με τον Άγγελο και τη βοηθητική του σκυλίτσα τη Λούση βρέθηκαν στη χώρα της μοναξιάς. Εκεί κανένας δεν είχε φίλους, συγγενείς, γονείς ούτε καν ζωάκια συντροφιάς. Το χειρότερο όμως ήταν πως υπήρχε διαρκώς πόλεμος και όσοι νικούσαν συνέχιζαν τον πόλεμο μεταξύ τους. Οι άνθρωποι ήταν τόσο εγωιστές που δεν υπολόγιζαν ότι κάθε μέρα πέθαιναν τόσοι συνάνθρωποί τους. Αυτή η κατάσταση έπρεπε να αλλάξει. Και γρήγορα μάλιστα!

 Την ίδια στιγμή, η Πασχαλιά με την Ηλιάννα βρέθηκαν στη χώρα του θυμού. Στη χώρα αυτή οι άνθρωποι θύμωναν με το παραμικρό. Ακόμα και οι γονείς θύμωναν με τα παιδιά τους. Τα παιδιά με τη σειρά τους θύμωναν με τα πάντα και γινόντουσαν ανυπόφορα. Τα ζώα αισθανόντουσαν τόσο πολύ θυμό που γρύλιζαν διαρκώς, πάλευαν μεταξύ τους και σκότωναν τους ανθρώπους. Στο τέλος, δεν μιλούσε κανείς με κανέναν, καθώς όλοι ήταν θυμωμένοι. Μέχρι που μια μέρα η φύση θύμωσε με τους ανθρώπους και ο ήλιος μάλωσε με το φεγγάρι. Τότε η μισή χώρα ήταν βυθισμένη στο σκοτάδι και η άλλη μισή πνιγμένη στο φως. Το ίδιο συνέβη και με τις εποχές. Το καλοκαίρι θύμωσε με τον χειμώνα και η άνοιξη με το φθινόπωρο. Έτσι, στη χώρα του θυμού μέσα σε μία μέρα οι άνθρωποι ζούσαν και τις τέσσερις εποχές αναλόγως με το ποια είχε κερδίσει την κυριαρχία. Τα δύο κορίτσια δεν μπορούσαν να ζήσουν σε αυτή την ανυπόφορη χώρα. Έπρεπε κάτι να αλλάξει. Και γρήγορα μάλιστα!

 Τέλος, ο Σείριος Μπλακ μεταφέρθηκε μόνος του στην μοναδική χρωματισμένη λωρίδα του ουράνιου τόξου, τη πράσινη λωρίδα, σε μια αυλή στη χώρα της χαράς. Εκεί τα παιδιά έπαιζαν σε καταπράσινα λιβάδια και, χαρούμενα καθώς ήταν, κυνηγούσαν πεταλούδες και έψαχναν για πασχαλίτσες. Οι ενήλικες συζητούσαν χαμογελαστοί, είχαν ελεύθερο χρόνο και απολάμβαναν τη ζωή τους. Στον κόσμο αυτό οι άνθρωποι δεν φοβόταν, δεν λυπόταν και δεν θύμωναν ποτέ. Σε αυτή τη χώρα ήταν πραγματικά όλοι χαρούμενοι.

 Ο Σείριος Μπλακ αναρωτήθηκε…*Γιατί άραγε να μην είναι έτσι πάντα ο κόσμος; Σε όλα τα πλάσματα της γης αξίζει μια ευτυχισμένη ζωή. Ούτε και μου αρέσει να είμαι μόνος μου στη χώρα της χαράς. Τι αξία έχει η χαρά αν δεν τη μοιράζεσαι; Αυτό ήταν! Θα πάω να βρω το ουράνιο τόξο για να με ταξιδέψει σε όλες τις χώρες του κόσμου και να κάνω τον κόσμο μας καλύτερο.*

 Έτσι κι έγινε… Ο Σείριος Μπλακ ανέβηκε στο ουράνιο τόξο και ταξίδεψε μαζί του στις αυλές των υπόλοιπων χωρών. Στη χώρα της λύπης συνάντησε τους τρεις συμμαθητές του και όλοι μαζί έχτισαν σχολεία, νοσοκομεία και καλλιέργησαν τη γη ώστε να έχουν όλοι οι άνθρωποι δικαίωμα στην εκπαίδευση, στην υγεία και στην τροφή.

 Έπειτα, το ουράνιο τόξο με τα παιδιά συνέχισαν το ταξίδι τους στη χώρα της βαρεμάρας. Εκεί ένωσαν τις δυνάμεις τους με τις συμμαθήτριες τους. Αποφάσισαν να κάνουν ασταμάτητα πάρτι για τους μεγάλους και αθλήματα για τους μικρούς μέχρι όλοι να βρουν ξανά το κέφι τους για τη ζωή.

 Το ταξίδι τους συνεχίστηκε στη χώρα του αποχωρισμού. Εκεί τα παιδιά θέλησαν να συμφιλιώσουν τους ανθρώπους. Κατάφεραν να τους φέρουν πιο κοντά, βοηθώντας τους να εμπιστεύονται ο ένας τον άλλον και να ανταλλάζουν όμορφα λόγια. Μετά από λίγο καιρό όλοι οι άνθρωποι έγιναν μία μεγάλη παρέα.

 Τα παιδιά πλέον ήταν ασταμάτητα. Με τη βοήθεια του ουράνιου τόξου συνέχισαν το ταξίδι τους στη χώρα της μοναξιάς. Εκεί, έκρυψαν τα όπλα από τους ανθρώπους και στη θέση τους άφησαν ένα κόκκινο τριαντάφυλλο. Πλέον στη χώρα της μοναξιάς οι άνθρωποι δεν πολεμούσαν αλλά αντάλλαζαν λουλούδια μεταξύ τους. Έτσι, η χώρα της μοναξιάς μετατράπηκε στη χώρα της συντροφιάς.

 Η τελευταία στάση των παιδιών ήταν στη χώρα του θυμού. Έπειτα απ’ όλες τις περιπέτειες επιτέλους οι δεκαπέντε συμμαθητές συναντήθηκαν ξανά για να μάθουν στους ανθρώπους να αγκαλιάζουν τους συνανθρώπους τους και να ζητούν συγγνώμη. Έτσι, η χώρα του θυμού μετατράπηκε στη χώρα της συγχώρεσης.

 Κάνοντας όλες αυτές τις πράξεις, τα παιδιά συνειδητοποίησαν ότι το ουράνιο τόξο τούς είχε χτυπήσει κατακέφαλα γιατί τους είχε αναθέσει μια αποστολή…Να κάνουν τον κόσμο καλύτερο! Χάρη στη βοήθεια των παιδιών το ουράνιο τόξο απέκτησε ξανά όλα τα χρώματα που είχε χάσει εξαιτίας της λύπης, της βαρεμάρας, του αποχωρισμού, της μοναξιάς και του θυμού των ανθρώπων. Το ουράνιο τόξο γέμισε πάλι με χρώματα και τα παιδιά γέμισαν τον κόσμο με αγάπη και ελπίδα. Στο τέλος, τα παιδιά μεταφέρθηκαν πίσω στην αυλή του σχολείου, κοίταξαν την ώρα και συνειδητοποίησαν ότι έλειπαν μόνο πέντε λεπτά. Κοιτάχτηκαν μεταξύ τους και αποφάσισαν ότι αυτό θα είναι για πάντα το κρυφό τους μυστικό.